"Rămâne de văzut dacă vor exista situaţii în care nu vom putea avea numărul necesar de voturi pentru a putea trece legile organice, deoarece pentru legile ordinare nu sunt probleme. Vom adopta măsurile în consecinţă, inclusiv retragerea acestei posibilităţi de a funcţiona în sistem online şi revenirea la sistemul cu prezenţă fizică. Însă, noi credem că această modalitate de a funcţiona este o modalitate acceptată de regulament care am mai desfăşurat-o şi a fost funcţională", a explicat Andronache, la Parlament.
Întrebat dacă PNL va propune revenirea la sistemul cu prezenţă fizică, el a răspuns: "Haideţi să vedem dacă funcţionează modul acesta hibrid de desfăşurare a şedinţelor Camerei Deputaţilor. Eu cred că va funcţiona şi, ca urmare, nu va fi necesară solicitarea în acest sens".
Gabriel Andronache a amintit că Parlamentul a mai funcţionat doi ani în sistem hibrid.
"Am funcţionat foarte bine. Parlamentul a adoptat legi în perioada respectivă, care a fost o situaţie prevăzută de regulament. Legile au fost promulgate, au intrat în vigoare, prin urmare, putem funcţiona în acest sistem şi în această perioadă până la încheierea sesiunii parlamentare", a adăugat deputatul PNL.
Potrivit acestuia, şedinţa Biroului permanent s-a desfăşurat în cvorum şi au fost luate decizii, la fel şi reuniunea Comitetului liderilor.
"Ca atare, nu văd niciun fel de problemă în a desfăşura şi şedinţa de plen a Camerei Deputaţilor", a transmis Andronache.
În 15 aprilie, Biroul permanent a decis că şedinţele Camerei Deputaţilor se vor desfăşura şi prin mijloace electronice, în sistem mixt, până la sfârşitul sesiunii parlamentare.
"Camera va lucra în sistem mixt. Va funcţiona ca în perioada COVID. Preşedintele de şedinţă şi doi secretari vor fi prezenţi fizic şi, în rest, procedura este: colegii prezenţi în sală folosesc cartela de vot, cei care sunt prezenţi online folosesc tableta STS pentru vot", a precizat atunci, pentru AGERPRES, liderul deputaţilor PNL.
În 9 iunie vor avea loc alegerile europarlamentare şi cele locale. Mai mulţi parlamentari şi-au anunţat candidatura pentru aceste alegeri.
loading...